### | | | | --- | --- | | | | | --- | | **Byråd** 23. februar 2016 Sagsnr. 710-2011-1664 Dok.nr. 710-2016-95625 Sagsbehandler DPPM | | 25.                 Udmøntning af pulje til en værdig ældrepleje - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag | Finanslov 2016 |

###

**SAGENS INDHOLD**

Byrådet skal i denne sag tage stilling til udmøntning af
7,56 mio. kr. til udbredelse og implementering af en værdig ældrepleje og en
værdighedspolitik i [adresse]. Beløbet udgør Favrskov Kommunes andel af
den milliard kr., der er afsat i Finansloven for 2016 til at styrke kommunernes
arbejde med en værdig ældrepleje.

For at få frigjort beløbet, skal Favrskov Kommune over for
Sundheds- og Ældreministeriet redegøre for anvendelsen af midlerne.
Redegørelsen skal endvidere offentliggøres på kommunens hjemmeside.

Der er udarbejdet en tidsplan for udarbejdelse af en
værdighedspolitik for ældreplejen i [adresse]. Værdighedspolitikken vil
blive forelagt Byrådet til endelig godkendelse 31. maj 2016. I løbet af foråret
2016, vil der foregå en inddragende proces omkring udarbejdelse af
værdighedspolitikken.

**VURDERING**

Ifølge finansloven forpligtes Byrådet til inden 1. juli
2016 at træffe beslutning om samt efterfølgende at offentliggøre en værdighedspolitik
for den kommunale ældrepleje. Værdighedspolitikken skal som minimum beskrive,
hvordan kommunens ældrepleje kan understøtte følgende områder i forhold til den
enkelte ældre:

· livskvalitet

· selvbestemmelse

· kvalitet, tværfaglighed og sammenhæng i plejen

· mad og ernæring

· en værdig død.

Social og Sundhed vurderer, at de afsatte midler bedst
anvendes, som det fremgår herunder.

· Der afsættes 1 mio. kr. til sygepleje, således at borgeren
fremover i højere grad kan modtage behandling i eget hjem, hvilket kan bidrage
til at øge livskvaliteten og trygheden for borgeren. Dette er i god
overensstemmelse med visionen for sundhedsaftalen: ”Mere sundhed i det nære –
på borgerens præmisser”.

· Der afsættes 0,8 mio. kr. til understøttelse af en værdig død.
Specielt sættes der fokus på at kunne imødekomme ønsket om at dø hjemme.
Konkret foreslås, at midlerne fordeles mellem den palliative indsats (sygepleje
til døende) og den terminale pleje (personlig pleje og praktisk hjælp til
døende).

· Der afsættes 3,5 mio. kr. til rehabilitering, tværfaglighed og
sammenhæng i plejen. Midlerne vil blive anvendt til personlig pleje og praktisk
hjælp med henblik på at fastholde det nuværende serviceniveau i den aktuelle
situation, hvor de visiterede borgere gennemsnitligt modtager mere hjælp især i
ydertimer (nat, aftener og weekender). Der vil desuden blive lagt vægt på
fastholdelse af de iværksatte rehabiliteringstiltag i ældreplejen samt mulighed
for aflastning af pårørende til demente.

· Der afsættes 0,81 mio. kr. til styrkelse af ernæringsindsatsen
over for den enkelte borger. Midlerne skal dels anvendes til styrkelse af
ernæringsscreeningen, og dels til at åbne mulighed for, at godkendte
leverandører af madservice kan vælge at levere varmholdt mad til visiterede
borgere.

· Der afsættes 0,5 mio. kr. til selvbestemmelse via udbredelse af
velfærdsteknologiske løsninger med et frisættende sigte fx kontakt med døende
og gps-løsninger til demente. Midlerne vil blive anvendt til en målrettet
implementeringsindsats.

· For at øge borgernes livskvalitet på plejecentrene afsættes der
0,95 mio. kr. til træning og aktiviteter på centrene. Midlerne afsættes med
baggrund i budgetaftalen for 2016-2019, hvor det blev aftalt, at der skal
anvendes 0,8 mio. kr. til ergoterapeutiske indsatser på plejecentrene, hvis
ældreområdet blev tildelt flere midler via finansloven.

**ØKONOMI**

Beløbene til kommunerne til
udbredelse og implementering af en værdighedspolitik fordeles på baggrund af en
objektiv fordelingsnøgle for udgiftsbehovet på ældreområdet. Beløbet udgør for
Favrskov Kommunes vedkommende 7,56 mio. kr. Midlerne ligger ud over kommunernes
budgetter for 2016 og skal gå til nye initiativer eller en udvidelse af
eksisterende.

Redegørelsen for anvendelsen af midlerne skal for året 2016
indsendes til Sundheds- og Ældreministeriet inden 1. juli 2016 og fremadrettet
indsendes for årene 2017 til 2019. Kommunerne skal endvidere med
revisorpåtegnet regnskab redegøre for, at midlerne er anvendt som forudsat. Fra
2020 vil midlerne fremadrettet blive udbetalt sammen med bloktilskuddet efter
en objektiv fordelingsnøgle for ældreområdet.

Social og Sundhed foreslår, at
midlerne anvendes i henhold til nedenstående tabel.

|  |  |
| --- | --- |
| **Indsats** | **(1.000 kr.)** |
| Aktiviteter på plejecentrene | 950 |
| Selvbestemmelse via udbredelse af velfærdsteknologi | 500 |
| Styrkelse af ernæringsindsatsen overfor den enkelte borger | 810 |
| Det nære sundhedsvæsen - sygepleje | 1.000 |
| Understøttelse af en værdig død | 800 |
| Rehabilitering, tværfaglighed og sammenhæng i plejen | 3.500 |
| **I alt** | **7.560** |

**INDDRAGELSE**

Med henblik på at fremme processen omkring godkendelse af
anvendelsen af midlerne har forslaget været forelagt Ældrerådet 20. januar
2016. Ældrerådet tilslutter sig den foreslåede fordeling.

Ældrerådet vil blive inddraget i forbindelse med
udarbejdelse af værdighedspolitikken og vil få forslaget til politik i høring.

Herudover vil Handicaprådet, Ældresagen, Røde Kors, og
pensionistforeningerne blive inddraget i processen om udarbejdelse af
værdighedspolitikken.

**INDSTILLING**

Direktøren for Social og Sundhed indstiller til Byrådet:

1.    At puljen til udbredelse
og implementering af en værdighedspolitik i [adresse] anvendes som
beskrevet i denne sag.

**BESLUTNING**

***Social- og Sundhedsudvalget, 2. februar 2016:***

Fraværende:Ingen

Indstilles godkendt.

***Økonomiudvalget, 16. februar 2016:***

Fraværende:Kenny Kristensen, Sarah Thomsen, Olfert Frederiksen
Merethe Jensen

Indstilles godkendt.